RO Jurnalul Oficial al Uniunii Europene L 119/3

REGULAMENTUL (UE) NR. 398/2014 AL COMISIEI

din 22 aprilie 2014

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bentiavalicarb, ciazofamid, cihalofop-butil, forclorfenuron, pimetrozin și siltiofam din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Pentru ciazofamid, cihalofop-butil, pimetrozin și siltiofam au fost stabilite limite maxime de reziduuri (LMR-uri) în anexa II și în partea B din anexa III la Regulamentul (CE) nr. 396/2005. Pentru bentiavalicarb și forclorfenuron au fost stabilite LMR-uri în partea A din anexa III la Regulamentul (CE) nr. 396/2005.

(2) Ar trebui introdusă o adaptare tehnică prin care să se înlocuiască denumirea substanței active „florclorfenuron” cu „forclorfenuron”.

(3) Pentru bentiavalicarb, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (2). Autoritatea a propus modificarea definiției reziduurilor și a recomandat micșorarea LMR pentru cartofi. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR pentru castraveți, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; revizuirea va ține cont de informațiile disponibile în următorii doi ani de la publicarea prezentului regulament.

(4) Pentru ciazofamid, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (3). Autoritatea a recomandat, pentru anumite produse, creșterea sau menținerea LMR-urilor existente. Autoritatea a concluzionat că, în ceea ce privește LMR pentru cartofi, tomate, cucurbitacee cu coaja comestibilă și cucurbitacee cu coaja necomestibilă, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține cont de informațiile disponibile în următorii doi ani de la publicarea prezentului regulament.

(5) Pentru cihalofop-butil, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (4). Autoritatea a propus modificarea definiției reziduurilor. Autoritatea a concluzionat că, în ceea ce privește LMR pentru orez, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; revizuirea va ține cont de informațiile disponibile în următorii doi ani de la publicarea prezentului regulament.

(6) Pentru forclorfenuron, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (5). Autoritatea a recomandat micșorarea LMR-urilor pentru struguri de masă, struguri de vin și kiwi.

(7) Pentru pimetrozin, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (6). Autoritatea a identificat riscuri pentru consumatori în ceea ce privește LMR pentru scarolă. Prin urmare, este necesară stabilirea acestei LMR la nivelul identificat de autoritate. Autoritatea a propus modificarea definiției reziduurilor și a recomandat micșorarea LMR-urilor pentru semințe de rapiță și semințe de bumbac. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru fructe citrice, mere, pere, caise, piersici, căpșuni, mure, zmeură, afine, coacăze (roșii, negre și albe), agrișe, cartofi, țeline de rădăcină, ridichi, tomate, ardei, vinete, cucurbitacee cu coaja comestibilă, cucurbitacee cu coaja necomestibilă, porumb zaharat, varză cu inflorescență, varză de Bruxelles, varză cu căpățână, brasicacee cu frunze, gulii, fetică, lăptuci, creson, Barbarea verna, rucolă, muștar vânăt, frunze și tulpini de brasicacee, spanac, iarbă-grasă, sfeclă pentru pețiol și frunze, asmățui, arpagic, frunze de țelină, pătrunjel, salvie, rozmarin, cimbru, busuioc, frunze de dafin, tarhon, fasole (proaspătă, păstăi), mazăre (proaspătă, păstăi), țelină, fenicul, anghinare, infuzii (uscate, flori), infuzii (uscate, frunze), hamei (uscat), lapte de bovine, lapte de ovine și lapte de caprine, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține cont de informațiile disponibile în următorii doi ani de la publicarea prezentului regulament. Autoritatea a concluzionat că, în ceea ce privește LMR pentru bame și fasole (proaspătă, boabe), nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru bame și fasole (proaspătă, boabe) ar trebui stabilite la limita specifică de cuantificare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(8) Pentru siltiofam, autoritatea a emis un aviz motivat privind LMR-urile existente în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) din regulamentul menționat (7). Autoritatea a concluzionat că, în ceea ce privește LMR pentru orz pentru boabe, secară pentru boabe și grâu pentru boabe, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține cont de informațiile disponibile în următorii doi ani de la publicarea prezentului regulament.

(9) În ceea ce privește produsele de origine vegetală și animală pentru care nu au fost raportate autorizații sau toleranțe la import relevante la nivelul Uniunii și pentru care nu au fost disponibile LMR Codex, autoritatea a concluzionat că este necesară o analiză suplimentară din partea responsabililor cu gestionarea riscurilor. Ținând cont de cunoștințele științifice și tehnice actuale, LMR-urile pentru aceste produse ar trebui stabilite la limita specifică de cuantificare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(10) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de detecție (LOD). În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice permit stabilirea unor LOD mai mici.

(11) Pe baza avizelor motivate ale autorității și ținând cont de factorii relevanți pentru aspectele luate în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(12) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(13) Prin urmare, Regulamentul (CE) nr. 396/2005 ar trebui modificat în consecință.

(14) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o dispoziție tranzitorie pentru produsele care au fost produse în mod legal înainte de modificarea LMR-urilor și în cazul cărora informațiile arată că este menținut un nivel înalt de protecție a consumatorilor.

(15) Ar trebui acordată o perioadă rezonabilă înainte ca LMR-urile să devină aplicabile, pentru a permite statelor membre și părților interesate să se pregătească în vederea respectării noilor cerințe care vor rezulta din modificarea LMR-urilor.

(16) Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea prin prezentul regulament, continuă să se aplice produselor care au fost produse în mod legal înainte de 13 noiembrie 2014:

1. în ceea ce privește substanțele active bentiavalicarb, cihalofop-butil, ciazofamid, forclorfenuron și siltiofam din sau de pe toate produsele;

2. în ceea ce privește substanța activă pimetrozin din sau de pe toate produsele, cu excepția scarolei (cicoare cu frunze întregi).

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 13 noiembrie 2014.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 22 aprilie 2014. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for benthiavalicarb according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru bentiavalicarb în conformitate cu articolul 12 din Regulamentul (CE) nr. 396/2005]. EFSA Journal 2012; 10(8):2872. [31 pp.].

(3) Autoritatea Europeană pentru Siguranța Alimentară; Review of the existing maximum residue levels (MRLs) for cyazofamid according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru ciazofamid în conformitate cu articolul 12 din Regulamentul (CE) nr. 396/2005]. EFSA Journal 2012; 10(12):3065. [38 pp.].

(4) Autoritatea Europeană pentru Siguranța Alimentară; Review of the existing maximum residue levels (MRLs) for cyhalofop-butyl according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru cihalofop-butil în conformitate cu articolul 12 din Regulamentul (CE) nr. 396/2005]. EFSA Journal 2013; 11(2):3115. [25 pp.].

(5) Autoritatea Europeană pentru Siguranța Alimentară; Review of the existing maximum residue levels (MRLs) for forchlorfenuron according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru forclorfenuron în conformitate cu articolul 12 din Regulamentul (CE) nr. 396/2005]. EFSA Journal 2012; 10(8):2862. [26 pp.].

(6) Autoritatea Europeană pentru Siguranța Alimentară; Review of the existing maximum residue levels (MRLs) for pymetrozine according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru pimetrozin în conformitate cu articolul 12 din Regulamentul (CE) nr. 396/2005]. EFSA Journal 2012; 10(10):2919. [67 pp.], versiune revizuită din 10 ianuarie 2013.

(7) Autoritatea Europeană pentru Siguranța Alimentară; Review of the existing maximum residue levels (MRLs) for silthiofam according to Article 12 of Regulation (EC) No 396/2005 [Revizuirea limitelor maxime de reziduuri existente (LMR-uri) pentru siltiofam în conformitate cu articolul 12 din Regulamentul (CE) nr. 396/2005]. EFSA Journal 2013; 11(1):3088. [25 pp.].